Rapport mill-Kummissjoni lill-Parlament Ewropew u lill-Kunsill - It-tieni Rapport dwar ir-riżultati ta’ l-istudji bi prova msemmija fl-Artikolu 4(3) u l-Artikolu 5(1) tar-Regolament (KE) Nru 2150/2002 tal-Parlament Ewropew u tal-Kunsill tal-25 ta’ Novembru 2002 dwar l-istatistika ta’ l-iskart /* KUMM/2008/0501 finali */





[pic] | KUMMISSJONI TAL-KOMUNITAJIET EWROPEJ | Brussel 1.8.2008 KUMM(2008) 501 finali RAPPORT MILL-KUMMISSJONI LILL-PARLAMENT EWROPEW U LILL-KUNSILL It-tieni rapport dwar ir-riżultati ta’ l-istudji bi prova msemmija fl-Artikolu 4(3) u l-Artikolu 5(1) tar-Regolament (KE) Nru 2150/2002 tal-Parlament Ewropew u tal-Kunsill tal-25 ta’ Novembru 2002 dwar l-istatistika ta’ l-iskart (preżentata mill-Kummissjoni) 1. INTRODUZZJONI Ir-Regolament (KE) Nru 2150/2002 tal-Parlament Ewropew u tal-Kunsill tal-25 ta' Novembru 2002 dwar l-istatistika ta' l-iskart[1] (Ir-Regolament dwar l-Istatistika ta' l-Iskart) daħal fis-seħħ fid-29 ta' Diċembru 2002. Dan ir-Regolament jistabbilixxi qafas għall-produzzjoni ta' statistika Komunitarja dwar il-ġenerazzjoni, l-irkupru u r-rimi ta' l-iskart. Dan ir-Regolament tfassal wara li tqiesu b’reqqa il-kumplikazzjoniji u d-diffikultajiet tal-produzzjoni ta’ statistika dwar l-iskart. Matul il-proċess ta' l-iżvilupp ta' dan ir-Regolament mal-Kunsill u l-Parlament Ewropew, ġie miftiehem li se jkunu meħtieġa għadd ta' studji bi prova biex jiġu ċċarati xi kwistjonijiet fundamentali dwar oqsma ġodda ta’ l-istatistika ta' l-iskart. Dawn l-oqsma huma statistika dwar skart iġġenerat fl-‘Agrikoltura, il-kaċċa, il-forestrija u s-sajd’ (l-Artikolu 4(3)), u statistika dwar ‘l-Importazzjoni u l-esportazzjoni ta' l-iskart’ (l-Artikolu 5(1)) li dwarhom ma hemm l-ebda dejta miġbura taħt ir-Regolament (KE) Nru 1013/2006 tal-Parlament Ewropew u tal-Kunsill ta' l-14 ta’ Ġunju 2006 dwar ġarr ta' skart (ir-Regolament dwar il-Ġarr ta’ Skart)[2]. Ir-Regolament dwar l-Istatistika ta' l-Iskart jistipula fl-Artikolu 8(3) li “ il-Kummissjoni għandha, fi żmien sentejn wara d-dħul fis-seħħ ta' dan ir-Regolament, tressaq quddiem il-Parlament Ewropew u l-Kunsill, rapport dwar il-progress ta' l-istudji bi prova msemmijja fl-Artikolu 4(3) u l-Artikolu 5(1). " Dan ir-rapport, li għarraf lill-Kunsill u lill-Parlament Ewropew dwar il-progress tal-programm ta' studju bi prova, ġie prodott kmieni fl-2005[3]. F’dak l-istadju dan il-programm kien għadu ma tlestiex. Minħabba limitazzjonijiet fir-riżorsi umani fil-livell Komunitarju u ta’ l-Istati Membri, kien meħtieġ aktar żmien biex jitwettqu kif xieraq l-istudji bi prova. Għalhekk ir-rapport ta’ progress mill-2005 kien fih biss riżultati preliminarji u ħabbar sejħa oħra għall-proposti kif ukoll rapport finali b’rakkomandazzjonijiet għal aktar miżuri ta’ implimentazzjoni msejsa fuq ir-riżultati ta' dawn l-istudji. 2. IL-PROGRAMM TA' STUDJU BI PROVA Il-Kummissjoni fasslet programm ta' studji bi prova li se jitwettqu fl-Istati Membri u fil-pajjiżi kandidati. Ingħata appoġġ finanzjarju biex il-pajjiżi jiġu megħjuna jwettqu dawn l-istudji. Minkejja d-diffikultajiet u d-dewmien biex jiġi stabbilit il-programm, il-Kummissjoni temmen li huma mistennija effetti pożittivi għal terminu twil ta’ żmien għal kull Stat Membru u għall-Kummissjoni. Intbagħtu tliet sejħiet ristretti għall-proposti permezz ta’ ittra uffiċjali, l-ewwel sejħa f’Mejju 2003, it-tieni f’Ottubru 2003 u l-aħħar sejħa għall-proposti kienet f’Mejju 2005; dawn kienu indirizzati lis-Sistema Statistika Ewropea (SEE), lill-Istituzzjonijiet ta’ l-Istatistika Nazzjonali tal-Pajjiżi ta’ Adeżjoni u liż-Żona Ekonomika Ewropea (ŻEE). Sa nofs l-2007 l-istudji bi prova tlestew kollha, u r-rapporti finali huma disponibbli fuq is-sit ta' l-internet li ġej: http://circa.europa.eu/Public/irc/dsis/pip/library?l=/wastesstatisticssregulat/pilotsstudies 2.1. Qafas ta' l-istudji bi prova 2.1.1. Statistika dwar l-importazzjoni u l-esportazzjoni ta' l-iskart L-Artikolu 1(3) tar-Regolament dwar l-Istatistika ta’ l-Iskart jiddefinixxi l-oqsma li se jiġu koperti mill-istatistika ta' l-iskart, inkluż "(c) Wara l-istudji bi prova skond l-Artikolu 5: l-importazzjoni u l-esportazzjoni ta’ skart li għalih ma tinġabar l-ebda dejta skond ir-Regolament tal-Kunsill (KEE) Nru 259/93 ta' l-1 ta’ Frar 1993 dwar is-superviżjoni u l-kontroll ta' vjaġġi bil-baħar ta' skart[4]...". L-Artikolu 5(1) tar-Regolament dwar l-Istatistika ta' l-Iskart jistipula li “... il-Kummissjoni għandha tfassal programm għal studji bi prova dwar l-importazzjoni u l-esportazzjoni ta' skart li għandhom jitwettqu mill-Isati Membri ...” . Fuq il-bażi tal-konklużjonijiet ta' l-istudji bi prova, il-Kummissjoni għandha tinforma lill-Parlament Ewropew u lill-Kunsill dwar il-possibbiltajiet li tinġabar statistika dwar l-importazzjoni u l-esportazzjoni ta' l-iskart. Waħda mill-kwistjonijiet ewlenin li se jiġu indirizzati mill-istudji bi prova dwar l-importazzjoni u l-esportazzjoni ta' l-iskart hija l-livell ta' dettall li se jidher fl-istatistika. Dan jorbot mat-tieni kwistjoni ta' kif għandha tinġabar dejta dwar l-importazzjoni u l-esportazzjoni ta' skart mhux perikoluż. Minkejja li dan l-iskart ta’ 'l hekk imsejħa lista "ħadra" huwa inkorporat fir-Regolament dwar il-Ġarr ta' l-Iskart, ma jaqax taħt l-obbligu ta’ rappurtaġġ ta’ dak ir-regolament. B’kollox, 11-il pajjiż ħa sehem fil-programm ta’ studju bi prova dwar l-importazzjoni u l-esportazzjoni ta’ l-iskart, fosthom tlieta mill-Istati Membri ‘il-ġodda’. Il-biċċa l-kbira ta’ l-istituzzjonijiet li wettqu l-istudji bi prova kienu Istituzzjonijiet ta' l-Istatistika Nazzjonali (ISN), iżda ħadu sehem ukoll istituzzjonijiet ambjentali fil-programm (Ministeri ta’ l-Ambjent jew Aġenziji ta’ l-Ambjent Nazzjonali). 2.1.2. Statistika dwar l-iskart mill-agrikolura, il-kaċċa, il-forestrija u s-sajd F'bosta pajjiżi ma kienet teżisti l-ebda metodoloġija għall-istatistika ta' l-iskart li jinħoloq mis-setturi ekonomiċi ta' l-agrikoltura, il-kaċċa, il-forestrija (NACE A) u s-sajd (NACE B). L-Artikolu 4(3) tar-Regolament ta' l-Istatistika dwar l-Iskart jipprevedi programm ta' studji bi prova dwar l-iskart minn dawn l-attivitajiet ekonomiċi, bil-għan li tiġi żviluppata metodoloġija għall-ġbir regolari ta' dejta. Id-diffikultajiet f'dan il-qasam jirriżultaw mill-fatt li mhux ċar liema mill-ħafna fdalijiet jaqaw taħt l-obbligi ta' rappurtaġġ u liema le. Ikun jeħtieġ li jittieħdu deċiżjonijiet ċari u li jkun hemm ftehim dwar l-identifikazzjoni ta' dan l-iskart matul il-fażi ta' implimentazzjoni. B’żieda ma' dan, il-popolazzjoni statistika fi ħdan dawn l-attivitajiet ekonomiċi hija kbira, u hija magħmula minn bosta rziezet żgħar, li normalment ma jkollhomx l-għarfien speċifiku u r-rendikont ta' l-iskart mhux dejjem jinżamm. L-iskemi ta’ ġbir ta’ dejta jridu jiġu żviluppati sew u organizzati b’mod li jqisu din l-istruttura ekonomika partikolari. Lejn tmiem l-2003, il-bidu ta' l-2004 u tmiem l-2005, 20 proġett bdew jinvestigaw il-prassi tal-ġestjoni ta' l-iskart u l-possibbiltajiet rispettivi tal-ġbir ta' dejta. Il-biċċa l-kbira tal-pajjiżi parteċipanti huma Stati Membri “qodma”, u tmien studji qed jitwettqu minn Stati Membri “ġodda”. L-istituzzjonijiet li ħadu sehem fl-istudji bi prova huma l-Istituzzjonijiet ta’ l-Istatistika Nazzjonali u istituzzjonijiet ambjentali (Ministeri ta' l-Ambjent jew Aġenziji ta' l-Ambjent). 2.2. Riżultati Għall-għanijiet ta’ dan ir-rapport, l-istudji bi prova ġew ivvalutati biex titqies il-ħtieġa għal miżuri addizzjonali għall-ġbir ta' statistika regolari u l-implikazzjoni għall-Kummissjoni li tiżviluppa kopertura legali għal dawn il-miżuri. 2.2.1. Statistika dwar l-importazzjoni u l-esportazzjoni ta' l-iskart Rilevanza Skond ir-Regolament dwar l-Istatistika ta' l-Iskart, hija meħtieġa statistika Komunitarja regolari biex tissorvelja l-implimentazzjoni tal-politika ta' l-iskart, b'mod partikolari l-konformità mal-prinċipji tal-massimazzjoni ta’ l-irkupru u rimi sigur. Dan jimplika li fil-livell Komunitarju għandu jkun possibbli li tiġi stabbilita rabta bejn l-ammonti ta' skart iġġenerat u l-ammonti ta' skart irkuprat u mormi. L-istruttura attwali tar-Regolament ma tippermettix li l-flussi ta’ l-iskart jiġu mmonitorjati mill-proċess ta' ġenerazzjoni sa l-operazzjoni ta' rkupru u rimi. Tagħrif ta' din ix-xorta jista' jinkiseb biss jekk tinġabar dejta dwar l-importazzjonijiet u l-esportazzjonijiet ta' l-iskart. L-Istati Membri li ma għandhomx il-kapaċità ta’ riċiklaġġ għal ċerti tipi ta’ skart mhux se jkunu jistgħu jissorveljaw sa liema estent dan l-iskart iġġenerat f’pajjiżhom qed jiġi rriċiklat, sakemm ma jkunx magħruf kemm minn dan l-iskart qed jiġi esportat għar-riċiklaġġ. L-Istati Membri li jimportaw kwantitajiet kbar ta’ ċerti tipi ta’ skart mhux se jkunu jistgħu jissorveljaw il-progress tal-ġestjoni ta' l-iskart iġġenerat f'pajjiżhom stess, sakemm ma jkunux jafu kemm minn dan l-iskart qed jiġi importat. Il-ħtieġa għal statistika dwar l-importazzjonijiet u l-esportazzjonijiet ta’ skart mhux kopert minn obbliġi ta’ rappurtaġġ oħrajn ġiet enfasizzata mill-istudji bi prova. L-istudji għalhekk iffukaw fuq kif tista’ tinġabar din l-istatistika. Riżultati Il-biċċa l-kbira tal-pajjiżi qiesu l-istatistika tal-kummerċ barrani bħala l-aktar sors xieraq ta' dejta għall-produzzjoni ta’ statistika dwar l-esportazzjoni u l-importazzjoni ta’ l-iskart. Il-vantaġġ ġenerali ta’ l-użu ta’ statistika disponibbli msejsa fuq parametri komuni u nomenklatura armonizzata użata mill-Istati Membri kollha, hija madankollu kompromessa mill-fatt li l-Istati Membri japplikaw limiti differenti, espressi f'valur monetarju, biex inaqqsu l-piż amministrattiv fuq in-negozji. Dan ifisser li d-dejta mhix kompletament paragunabbli u dan jista' jwassal biex l-ammonti ta’ skart negozjat jiġu sottovalutati. Barra minn dan, in-nomenklaturi rispettivi għall-istatistika tal-kummerċ barrani (Nomenklatura Magħquda - NM) u għall-iskart (Klassifika Ewropea ta' l-Iskart għall-Istatistika - KWS-Stat) mhumiex paragunabbli għall-flussi ta' l-iskart kollha. Bħala klassifika orjentata għall-materja prima, in-Nomenklatura Magħquda ma tipprovdix tifsira uniformi ta’ materjali ta’ skart. “Skart” u “ruttam” huma speċifikati permezz ta’ ċertu għadd ta’ kodiċi. Uħud minn dawn il-kodiċi jagħmlu differenza ċara għal skart minn prodotti, oħrajn jiġbru l-iskart u r-ruttam ma' prodotti oħrajn. Pereżempju, xi kodiċi NM jinkludu skart u prodotti fl-istess kodiċi. B’żieda ma’ dan, valutazzjoni tad-dejta disponibbli dwar l-istatistika tal-kummerċ barrani żvelat li, minn kull 104 kodiċi rilevanti għall-iskart, 86 huma affettwati minn regoli ta' kunfidenzjalità. L-istatistika dwar l-importazzjoni u l-esportazzjoni ta' l-iskart trid tinġabar biss għal skart li mhux kopert mir-Regolament (KE) Nru 1013/2006 dwar ġarr ta' skart. Dan iwassal għal kumplikazzjoni metodoloġika oħra għall-użu ta' statistika tal-kummerċ barrani, minħabba li xi kodiċi jinkludu skart li huwa parzjalment jew kompletament kopert mir-rekwiżit ta' rappurtaġġ tar-Regolament dwar il-Ġarr ta' Skart. It-tabella li ġejja tipprovdi ħarsa ġenerali lejn l-adattabbiltà ta’ l-istatistika tal-kummerċ barrani għal statistika dwar l-importazzjoni u l-esportazzjoni ta' l-iskart: Tabella 1: Ħarsa ġenerali lejn il-kopertura tal-kategoriji ta' l-istatistika ta' l-iskart mill-Istatistika tal-Kummerċ Barrani (SKB) u r-Regolament dwar il-Ġarr ta’ Skart (RĠS). KWSSTAT | Għadd ta’ kodiċi NM | Kummenti | Kodiċi | Deskrizzjoni | Perikoluż/ Mhux perikoluż | 1.1 | Solventi eżawriti | P | 2 | Kopert mill-RĠS | 1.2 | Skart aċiduż, alkalin jew bi mluħa | MP/P | 1 | Parzjalment kopert mill-SKB (mhux-perikoluż). Kopert mill-RĠS (P) | 1.3 | Żjut użati | P | 1 | Kopert mill-RĠS | 1.4 | Katalisti kimiċi eżawriti | MP/P | - | Kopert mill-RĠS (P) | 2 | Skart minn tħejjijiet kimiċi | MP/P | 5 | Parzjalment kopert mill-SKB (mhux-perikoluż). Kopert mill-RĠS (P). | 3.1 | Depożiti u fdalijiet kimiċi | MP/P | 4 | Kopert mill-RĠS (mhux perikoluż u perikoluż) | 3.2 | Tjun minn effluwenti industrijali | MP/P | 1 | Kopert mill-RĠS (mhux perikoluż u perikoluż) | 05 | Skart mill-kura tas-saħħa u bijoloġiku | MP/P | 1 | Kopert mill-RĠS (mhux perikoluż u perikoluż) | 06 | Skart metalliku | MP/P | 51 | Kopertura tajba mill-SKB (mhux-perikoluż). Kopert mill-RĠS (P). | 7.1 | Skart ta’ ħġieġ | MP/P | 3 | Kopertura tajba mill-SKB (mhux-perikoluż). Kopert mill-RĠS (P). | 7.2 | Skart ta' karta u kartun | MP | 6 | Kopertura tajba mill-SKB. | 7.3 | Skart ta’ gomma | MP | 5 | Bosta kodiċi NM fihom skart u prodotti | 7.4 | Skart ta’ plastik | MP | 9 | Kopertura tajba mill-SKB. | 7.5 | Skart ta’ injam | MP/P | 3 | Parzjalment kopert mill-SKB (mhux-perikoluż). Parzjalment kopert mill-RĠS (P) | 7.6 | Skart tessili | MP | 24 | Kopertura tajba mill-SKB. | 7.7 | Skart li fih il-PCB | P | 1 | Kopert mill-RĠS | 8 | Tagħmir mormi | MP/P | 2 | Parzjalment kopert mill-SKB (mhux-perikoluż). Kopert mill-RĠS (P). | 8.1 | Vetturi mormija | MP/P | 1 | Parzjalment kopert mill-SKB (mhux-perikoluż). Kopert mill-RĠS (P) | 8.41 | Skart ta’ batteriji u akkumulaturi | MP/P | 5 | Parzjalment kopert mill-SKB (mhux-perikoluż). Kopert mill-RĠS (P) | 09 | Skart ta’ annimali u ħxejjes (esklużi 9.11 u 9l.3) | MP | 46 | Bosta kodiċi NM fihom skart u prodotti | 9.11 | Skart ta’ annimali mit-tħejjijiet u l-prodotti ta’ l-ikel | MP | 28 | Bosta kodiċi NM fihom skart u prodotti | 9.3 | Feċi, urina u demel ta’ l-annimali | MP | 1 | Kopert mill-RĠS | 10.1 | Skart tad-djar u simili | MP | 1 | Kopert mill-RĠS | 10.2 | Materjali mħallta u mhux differenzjati | MP/P | - | Kopert mill-RĠS (mhux perikoluż u perikoluż) | 10.3 | Fdalijiet mill-għażil | MP/P | - | Kopert mill-RĠS (mhux perikoluż u perikoluż) | 11 | Tjun komuni | MP | 1 | Kopert mill-RĠS | 11.3 | Ħama tal-gamgmu | MP | - | Kopert mill-RĠS | 12 eskl. 12.4, 12.6 | Skart minerali | MP/P | 4 | Parzjalment kopert mill-SKB (mhux-perikoluż). Kopert mill-RĠS (P) | 12.4 | Skart minn kombustjoni | MP/P | 10 | Kopertura tajba mill-SKB (mhux-perikoluż) Kopert mill-RĠS (P). | 12.6 | Ħamrija kontaminata ħama tal-gamgmu mniġġeż | P | - | Kopert mill-RĠS | 13 | Skart solidifikat, stabbilizzat jew vitrifikat | MP/P | - | Kopert mill-RĠS (mhux perikoluż u perikoluż) | Għal ċerti tipi ta' skart, inkluż dawk li normalment jiġu riċiklati bħal metall, ħġieġ, karta u plastik, l-istatistika tal-kummerċ barrani toffri kopertura tajba. Għal flussi ta’ skart oħrajn, b’mod partikolari skart ta’ gomma, skart ta’ injam, tagħmir u vetturi mormija, skart ta’ batteriji u akkumulaturi u skart minerali, il-kopertura tista’ titjieb billi jiġu introdotti kodiċi ġodda b’distinzjoni ċara bejn il-prodotti u l-iskart. B’rigward ta’ skart kopert mir-Regolament dwar il-Ġarr ta’ l-Iskart, bosta pajjiżi fir-rapporti finali tagħhom stqarru li l-istatistika rrapurtata taħt il-Konvenzjoni ta' Basel u lill-Kummissjoni Ewropew għal skart li jeħtieġ notifika tilħaq il-kriterji meħtieġa mir-Regolament dwar l-Istatistika ta’ l-Iskart. Huwa meħtieġ aktar xogħol biex jiġi definit it-taqlib tad-dejta fil-format meħtieġ mir-Regolament dwar l-Istatistika ta' l-Iskart. Konklużjoni Fuq il-bażi tar-riżultati ta’ l-istudji bi prova, ġew żviluppati r-rakkomandazzjonijiet li ġejjin għar-rappurtaġġ dwar l-importazzjoni u l-esportazzjoni ta’ l-iskart: Tabella 2: L-integrazzjoni ta' l-importazzjonijiet u l-esportazzjonijiet fil-format ta’ rappurtaġġ skond l-Anness I tar-Regolament dwar l-Istatistika ta’ l-Iskart Tip ta’ skart | NACE: | Skart totali ġġenerat | Li minnu: skart esportat | Importazzjonijiet ta’ skart | |1 |2 |_..._ |19 |20 | | |Intra-UE |Extra-UE |Intra-UE |Extra-UE | |1 | | | | | | | | | | | | |_..._ | | | | | | | | | | | | |15 Metalli | | | | | | | | | | | | |17 Ħġieġ | | | | | | | | | | | | |19 Karta | | | | | | | | | | | | |21 Plastik | | | | | | | | | | | | |_....._ | | | | | | | | | | | | |47 | | | | | | | | | | | | |48 | | | | | | | | | | | | |Total |Perikoluż | | | | | | | | | | | | | |Mhux perikoluż | | | | | | | | | | | | | Se jiġu miżjuda erba’ kolonni għall-matriċi tal-ġenerazzjoni ta’ l-iskart dwar l-ammonti ta’ skart importat u esportat. Għal dejta dwar importazzjonijiet u esportazzjonijiet ta’ l-iskart, mhux se jkun meħtieġ tqassim fl-attivitajiet NACE u operazzjonijiet ta' trattament ta' l-iskart: id-dejta se tinqasam biss bil-kategoriji ta’ l-iskart u bil-kummerċ intra- u extra-UE. Tagħrif dwar importazzjonijiet u esportazzjonijiet ta’ skart perikoluż se jissejjes fuq rappurtaġġ taħt ir-Regolament dwar il-Ġarr ta’ Skart. Sabiex jitnaqqas il-piż ta’ rappurtaġġ ta’ l-Istati Membri u minkejja ċerti restrizzjonijiet u limitazzjonijiet, l-istatistika tal-kummerċ barrani ġiet issuġġerita bħala l-aktar sors ta’ dejta affidabbli biex tibda tinġabar statistika dwar l-importazzjonijiet u l-esportazzjonijiet ta' l-iskart. Madankollu, l-użu ta' statistika ta' kummerċ barrani trid tittejjeb permezz ta' azzjoni li tittieħed kemm fil-livell Komunitarju kif ukoll f’dak ta’ l-Istati Membri. - fil-livell Komunitarju: jeħtieġ li jiġu introdotti għadd limitat ta’ kodiċi ġodda fin-Nomenklatura Magħquda sabiex ikun hemm distinzjoni aktar ċara bejn skart u prodotti u biex tikber l-applikabbiltà ta’ l-istatistika tal-kummerċ barrani għall-istatistika ta’ l-iskart; - fil-livell ta' l-Istati Membri: l-impatt tal-kunfidenzjalità u l-limiti ta’ rappurtaġġ nazzjonali għall-istatistika tal-kummerċ nazzjonali fuq l-importazzjonijiet u l-esportazzjonijiet ta’ l-iskart irid jiġi kkalkulat. Fi sforz biex l-użu ta’ l-istatistika tal-kummerċ barrani jsir aktar sempliċi u armonizzat, il-Kummissjoni qed tipproponi li tipprovdi lill-Istati Membri b’mod speċifiku għall-pajjiż biex joħorġu d-dejta rilevanti mid-database tal-kummerċ barrani COMEXT, ikkontrollata mill-Eurostat. L-Istati Membri jridu japprovaw jew jirrevedu d-dejta. Madankollu, skond l-Artikolu 3(1) tar-Regolament dwar l-Istatistika ta’ l-Iskart, l-Istati Membri huma ħielsa jużaw il-metodoloġiji tagħhom biex jiġbru l-istatistika ta' l-iskart; ma jistax jiġi preskritt metodu partikolari ta' ġbir ta' dejta. 2.2.2. Statistika dwar l-iskart mill-agrikolura, il-kaċċa, il-forestrija u s-sajd Minħabba li l-istatistika dwar l-iskart mill-agrikoltura, il-kaċċa, il-forestrija u s-sajd ma tinġabarx fuq bażi regolari f’bosta Stati Membri, qed tingħata enfasi speċjali lil studji bi prova dwar dan is-suġġett. Il-kwistjoni essenzjali għal statistika regolari dwar l-iskart minn dawn l-attivitajiet ekonomiċi hija l-mistoqsija dwar liema materjali jew sustanzi jaqgħu taħt l-obbligi ta’ rappurtaġġ ta’ l-istatistika ta' l-iskart u liema huma esklużi mir-rappurtaġġ minħabba li jiġu riċiklati fis-sit ta' produzzjoni. L-akbar fluss ta’ skart f’dan il-kuntest huwa l-iskart bijo-organiku, b’mod partikolari d-demel. Prominenti wkoll huma fdalijiet minn qtugħ tas-siġar, il-kaċċa u s-sajd, li normalment jitħallew fil-foresta u jitwaddbu lura fil-baħar. Ir-rakkomandazzjoni ġenerali mill-istudji bi prova kienet li jiġi eskluż l-iskart bijo-organiku li jitħalla fuq il-post ta’ produzzjoni bħala parti miċ-ċikli bijoloġiċi. Id-dibattiti dwar distinzjoni xierqa bejn dak li huwa skart, u dak li mhux, ma jieqfu qatt. Anki jekk id-deċiżjoni fir-rigward ta’ x’inhu u x’mhux skart għadha mhix kompletament ċara, sentenzi riċenti tal-Qorti Ewropea tal-Ġustizzja tejbu ċ-ċarezza fir-rigward tad-demel. Fil-Każijiet konġunti C-416/02[5] u C-121/03[6] il-Qorti Ewropea tal-Ġustizzja sabet li effluwent tal-bhejjem jista’ jaqa’ barra mill-klassifika ta' skart minħabba li jintuża bħala fertilizzant tal-ħamrija bħala parti minn prassi legali ta’ tixrid fuq pakketti identifikati b’mod ċar, u jekk il-ħażna ta’ l-effluwent tkun limitata għall-ħtiġijiet ta' dawn l-operazzjonijiet ta' tixrid.B’żieda ma' dan, din l-analiżi ma għandhix tkun limitata għall-effluwent tal-bhejjem użat bħala fertilizzant fuq l-art li tagħmel parti mill-istess impriża agrikola li ġġenerat l-effluwent. Għaldaqstant, effluwenti tal-bhejjem (feċi, urina u demel ta’ l-annimali, inkluż tiben maħmuġ, effluwent) mhumiex meqjusa bħala skart minħabba li dawn jintużaw bħala fertilizzant f’konformità mal-leġiżlazzjoni, u ma hemmx proċess ta' rkupru ieħor qabel l-użu mill-ġdid. L-użu tad-demel bħala fertilizzant "bħala parti minn prassi legali" f'dan il-kuntest tfisser l-applikazzjoni tal-"kodiċi ta' prassi agrikola tajba" u tissodisfa r-rekwiżiti stipulati fid-Direttiva tal-Kunsill 91/676/KEE tat-12 ta’ Diċembru 1991 dwar il-protezzjoni ta’ l-ilma kontra t-tniġġis ikkawżat min-nitrati minn sorsi agrikoli[7]. B’riżultat, skart bijo-organiku ġġenerat minn attivitajiet ta’ agrikultura, kaċċa, forestrija u sajd li jibqa’ fuq il-post tal-produzzjoni jew huwa użat fis-settur jiġi eskluż mill-obbligu ta' rappurtaġġ. F’każijiet fejn dan it-tip ta’ skart jiġi trattat f’faċilità tat-trattament ta’ l-iskart, dan irid jiġi irrappurtat skond ir-Regolament dwar l-Istatistika ta’ l-Iskart. Suġġetti oħrajn ta’ tħassib għall-istatistika ta’ l-iskart mit-taqsimiet NACE A u B jirriżultaw mill-istruttura ekonomika ta’ dawn it-taqsimiet. F'bosta Stati Membri jeżistu għadd kbir ta' rziezet żgħar b'anqas minn 10 impjegati. Il-pajjiżi għad iridu jiżviluppaw metodoloġiji biex jikkalkulaw l-iskart iġġenerat minn dawn l-irziezet żgħar u l-istudji bi prova kienu ta' għajnuna kbira f'dan ir-rigward. Konklużjoni Meta wieħed iqis il-ħafna diffikultajiet komuni fl-għoti ta' dejta affidabbli għall-industriji ta' l-agrikoltura, il-forestrija, il-kaċċa u s-sajd, l-istudji bi prova pprovdew strument utli ħafna għall-esplorazzjoni tas-sitwazzjoni u tal-possibbiltajiet fir-rigward tal-produzzjoni ta' kwalità għolja ta’ statistika ta’ l-iskart. Il-klarifika ta’ l-ambitu ta’ l-istatistika ta’ l-iskart u l-iskambju ta’ l-esperjenzi miksuba permezz ta’ dawn l-istudji kienu ta' importanza partikolari għall-iżvilupp ta’ metodi biex jiġu inklużi intrapriżi żgħar fl-istatistika u biex jiġu prodotti l-fatturi ta’ skart għal ċerti flussi ta’ skart. L-istudji bi prova dwar l-iskart li jirriżulta mis-setturi ekonomiċi ta' l-agrikoltura, il-kaċċa, il-forestrija (NACE A) u s-sajd (NACE B) ma rrakkomandaw l-ebda miżuri ta’ implimentazzjoni addizzjonali. Il-leġiżlazzjoni stastistika Komunitarja attwali dwar l-istatistika ta’ l-iskart hija dettaljata biżżejjed biex tkopri l-iskart iġġenerat fl-attivitajiet ekonomiċi ta’ NACE A u B. 3. ASPETTI FINANZJARJI Għal dan il-programm ta’ studju bi prova ġie allokat baġit totali ta’ € 986 535.65, li minnhom € 356 110.00 intefqu fuq studji bi prova dwar l-esportazzjoni u l-importazzjoni ta’ l-iskart filwaqt li € 630 425.65 intefqu fuq studji bi prova dwar l-istatistika ta' l-iskart li għandha x'taqsam ma' l-agrikoltura, il-kaċċa, il-forestrija u s-sajd. 4. KONKLUżJONIJIET Statistika dwar l-importazzjoni u l-esportazzjoni ta' l-iskart Ir-riżultati ta’ l-istudji bi prova dwar l-istatistika ta’ l-importazzjoni u l-esportazzjoni ta' l-iskart ikkonfermat il-ħtieġa għal din l-istatistika għall-għanijiet ta' sorveljanza tal-politika ta’ l-iskart tal-Komunità, b’mod partikolari, f’konformità mal-prinċipji ta’ massimazzjoni ta’ rkupru u rimi sigur. Ir-riżultati juru wkoll li, anki jekk l-istatistika tal-kummerċ barrani ġiet identifikata bħala l-aqwa sors, din ma tistax tintuża mingħajr aktar adattament tan-nomenklatura statistika u l-verifika finali tad-dejta mill-Istati Membri. Madankollu, l-Artikolu 3(1) tar-Regolament dwar l-Istatistika ta’ l-Iskart ma jippermettix li jiġi preskritt metodu speċifiku ta' ġbir ta’ dejta u l-Istati Membri jibqgħu ħielsa li jiddeċiedu liema metodu jixtiequ japplikaw biex jiġbru l-istatistika ta’ l-iskart. Id-dipożizzjonijiet attwali tar-Regolament dwar l-Istatistika ta' l-Iskart ma jiddeskrivi l-ebda rekwiżit għall-istatistika dwar l-importazzjoni u l-esportazzjoni ta' l-iskart f'biżżejjed dettall. Il-Kummissjoni għalhekk se tipproponi speċifikazzjonijiet għal din l-istatistika permezz ta' proposta formali biex temenda l-Anness I tar-Regolament imsemmi hawn fuq. Din se: - tipprovdi tqassim ta’ l-istatistika dwar l-importazzjoni u l-esportazzjoni ta’ l-iskart f’ intra - u extra -UE, u f’importazzjonijiet u esportazzjonijiet. Tqassim f’attivitajiet ekonomiċi mhux se jkun meħtieġ; it-tqassim permezz ta’ kategoriji ta’ l-iskart se jkun fih biżżejjed tagħrif. Dawn id-dispożizzjonijiet se jirriżultaw f’erba’ kolonni addizzjonali għat-tabella dwar il-ġenerazzjoni ta’ l-iskart fl-Anness I tar-Regolament dwar l-Istatistika ta’ l-Iskart. - tissimplifika u tarmonizza l-użu ta’ l-istatistika tal-kummerċ barrani, sabiex il-Kummissjoni tipprovdi lill-Istati Membri b’mod kif jistgħu joħorġu d-dejta rilevnati mid-database ta' l-istatistika tal-kummerċ barrani COMEXT; - titlob li l-Istati Membri jikkonfermaw jew jirrevedu d-dejta. L-Istati Membri jistgħu wkoll jiġbru statistika dwar l-importazzjoni u l-esportazzjoni ta’ l-iskart permezz ta’ mezzi oħrajn, f’konformità ma’ l-Artikolu 3(1) tar-Regolament dwar l-Istatistika ta' l-Iskart. Statistika dwar il-ġenerazzjoni ta’ l-iskart mis-setturi NACE A u B B’rigward ta’ statistika dwar skart mill-agrikoltura, kaċċa, forestrija u sajd, l-istudji bi prova jikkonkludu li ma huma meħtieġa l-ebda miżuri ta' implimentazzjoni addizzjonali. Il-leġiżlazzjoni Komunitarja attwali dwar l-istatistika ta’ l-iskart hija dettaljata biżżejjed biex tkopri l-iskart iġġenerat fl-attivitajiet ekonomiċi ta’ NACE A u B. [1] ĠU L 332, 9.12.2002, p. 1, kif emendat l-aħħar mir-Regolament (KE) Nru 1893/2006 tal-Parlament Ewropew u tal-Kunsill (ĠU L 393, 30.12.2006, p. 1) [2] ĠU L 190, 12.7.2006, p. 1, kif emendat l-aħħar mir-Regolament tal-Kummissjoni (KE) Nru 1379/2007 (ĠU L 309, 27.11.2007,p. 7). [3] COM(2005) 223 [4] ĠU L 30, 3.2.1993, p. 1. Ir-Regolament (KEE) Nru 259/93 ġie rrevokat b'effett mit-12 ta' Lulju 2007. [5] ĠU C 271, 29. 10.2005, p. 1, Sentenza tat-8.9.2005, Kummissjoni/ Spanja (Rec.2005,p. I-7487) [6] ĠU C 271, 29.10.2005, p. 2. Sentenza tat-8.9.2005, Kummissjoni/Spanja (Rec.2005,p. I-7569) [7] ĠU L 375, 31.12.1991, p. 1. Id-Direttiva kif emendata mir-Regolament (KE) Nru 1882/2003 tal-Parlament Ewropew u tal-Kunsill il (OJ L 284, 31.10.2003, p 1).